In nomine Sancte Trinitatis. Notum sit fidelibus cunctis, quod ego Bernardus et uxor mea Ada, donamus Deo et sanctis ejus apostolis Petro videlicet et Paulo et loco Cluniaco, unam colonicam cum mansione superposita, et servo, nomine Petro, et cum omnibus ad eandem colonicam pertinenciis, in agro Mediolanensis, in villa que vocatur Curtilis. Hanc igitur donationem facimus causa elemosine ac sepulture, precantes ut nulli homini detur in beneficium. Ut autem firma et stabilis in perpetuum maneat, manibus nostris firmavimus testibusque corroborandam tradidimus. S. Bernardi et uxoris ejus Ade. S. duorum filiorum illorum Jotsaldi et Joceranni. S. Aldigarde, eorum filie. S. Bernardi. S. Ingilfredi presbiteri. S. Renconis. S. Gauseranni. S. Umberti clerici. Data per manus Vuarnerii, regnante rege Rodberto anno XX.